Document ID: 31988R3173

*****
ΚΑΝΟΝΙΣΜΟΣ (ΕΟΚ) αριθ. 3173/88 ΤΟΥ ΣΥΜΒΟΥΛΙΟΥ
της 14ης Οκτωβρίου 1988
για την τροποποίηση του κανονισμού (ΕΟΚ) αριθ. 3977/87 για τον καθορισμό, για ορισμένα αποθέματα ιχθύων ή ομάδες αποθεμάτων ιχθύων, του συνόλου επιτρεπομένων αλιευμάτων για το 1988 και ορισμένων όρων υπό τους οποίους μπορούν να αλιευθούν
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 170/83 του Συμβουλίου της 25ης Ιανουαρίου 1983 περί θεσπίσεως κοινοτικού καθεστώτος διατηρήσεως και διαχειρίσεως των αλιευτικών πόρων (1), και ιδίως το άρθρο 11,
την πρόταση της Επιτροπής,
Εκτιμώντας:
ότι, βάσει του άρθρου 3 του κανονισμού (ΕΟΚ) αριθ. 170/83, το Συμβούλιο είναι αρμόδιο να καθορίσει το σύνολο των επιτρεπομένων αλιευμάτων (TAC) ανά απόθεμα ή ομάδα αποθεμάτων, το διαθέσιμο μερίδιο για την Κοινότητα και τους ειδικούς όρους υπό τους οποίους πραγματοποιούνται τα αλιεύματα αυτά· ότι, σύμφωνα με το άρθρο 4 του ίδιου κανονισμού, το διαθέσιμο μερίδιο στην Κοινότητα κατανέμεται μεταξύ των κρατών μελών·
ότι ο κανονισμός (ΕΟΚ) αριθ. 3977/87 (2) καθορίζει, για ορισμένα αποθέματα ιχθύων και ομάδες αποθεμάτων ιχθύων, τα TAC για το 1988 και ορισμένες προϋποθέσεις υπό τις οποίες δύνανται να αλιεύονται·
ότι, λαμβάνοντας υπόψη την πλέον πρόσφατη επιστημονική γνωμοδότηση, είναι αναγκαίο να περιορισθεί η αλιεία στις συγκεντρώσεις γονιμοποίησης της ρέγγας στις γεωγραφικές περιοχές νοτιοανατολικά της Ιρλανδίας και την «Great Sole»· ότι μπορούν να πραγματοποιηθούν μεγαλύτερα αλιεύματα εφόσον προστατεύεται η γονιμοποίηση των ιχθύων και, κατά συνέπεια, είναι δυνατόν να αυξηθεί το σύνολο των επιτρεπομένων αλιευμάτων ρέγγας στις διαιρέσεις ICES VII g, h, j, k·
ότι, σύμφωνα με τη διαδικασία που προβλέπεται στο άρθρο 2 της συμφωνίας αλιείας μεταξύ της Ευρωπαϊκής Οικονομικής Κοινότητας και του Βασιλείου της Σουηδίας (3), τα μέρη έχουν πραγματοποιήσει διαβουλεύσεις όσον αφορά τις συνέπειες της επέκτασης της σουηδικής δικαιοδοσίας επί της αλιείας στη Βαλτική Θάλασσα·
ότι οι διαβουλεύσεις αυτές πραγματοποιήθηκαν με επιτυχία και ότι, σαν αποτέλεσμα, είναι δυνατόν να καθορισθούν οι ποσότητες μπακαλιάρου και σολομού που είναι δυνατόν να αλιεύει η Κοινότητα στα εν λόγω ύδατα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 6 του κανονισμού (ΕΟΚ) αριθ. 3977/87 προστίθεται η ακόλουθη παράγραφος:
«7. Η αλιεία ρέγγας απαγορεύεται από τις 15 μέχρι τις 31 Οκτωβρίου 1988 στην περιοχή που ορίζεται από τις ακόλουθες συντεταγμένες:
- νότια ακτή της Ιρλανδίας, σε γεωγραφικό μήκος 09°00 δυτικά,
- γεωγραφικό πλάτος 51°15 βόρεια, γεωγραφικό μήκος 09°00 δυτικά,
- γεωγραφικό πλάτος 51°15 βόρεια, γεωγραφικό μήκος 11°00 δυτικά,
- γεωγραφικό πλάτος 52°30 βόρεια, γεωγραφικό μήκος 11°00 δυτικά,
- δυτική ακτή της Ιρλανδίας σε γεωγραφικό πλάτος 52°30 βόρεια. »
Άρθρο 2
Το παράρτημα Ι του παρόντος κανονισμού αντικαθιστά τα αντίστοιχα στοιχεία του παραρτήματος του κανονισμού (ΕΟΚ) αριθ. 3977/87.
Οι σημειώσεις (44) μέχρι (47) του παραρτήματος ΙΙ του παρόντος κανονισμού προστίθενται στο παράρτημα του κανονισμού (ΕΟΚ) αριθ. 3977/87.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 14 Οκτωβρίου 1988.

Labels: 6